khistorydata/jeongjo-sjw-relations huggingface dataset:
정조 10년
丙午三月十二日辰時。上詣春塘臺。武科重試殿試入侍時。行都承旨沈豐之。左承旨李亨元。左副承旨趙衍德。右副承旨李夔。同副承旨李泰永。假注書金祖淳。記事官金孝建。記注官承膺祚。金健修。直閣鄭大容。待敎李崑秀。考官行判中樞府事徐命善。兵曹判書徐有隣。行副司直李敬懋。參考官行副司直洪明浩。行副護軍李潤禧孫相龍。都摠經歷李元植。訓鍊僉正李潤集。丹楓亭分所考官行判中樞府事李福源。行知中樞府事具善復。行副司直李柱國。行副護軍李明運。參考官行副司直李喆模。行副護軍任屹。都摠經歷李亨敬。以次侍立。上具翼善冠絳紗袍。乘輿由貳極門。詣春塘臺御大次。命善等進前曰。夜間聖體。若何。連日勞動。得無欠損之節乎。上曰。一樣矣。命善曰。湯劑已監煎。何以爲之乎。上曰。少間當進御矣。上曰。重試入格人。昨令來待矣。今果入來否。命善曰。聞已來待矣。上曰。卿出去。於帳殿呼新來。皆令製進進退詩一篇。可也。仍命崑秀。持墨塗面。命善崑秀承命出。呼新來。仍出韻。各令賦詩一篇以進。睦萬中等五人。各卽製進七絶一首。姜朴道仁。以別韻製進五律一首。命善等持入進呈。上覽訖。下敎曰。朴道仁則別令製進五言十韻排律一篇。進退之間。若能成章。則當特賜加資。以此意出諭製入。可也。命善承命出。召道仁傳聖敎。道仁卽爲製進。命善持入。上覽訖。命書傳敎曰。新榜中朴道仁。階雖資窮。未經準職。不得陞資云。而今於進退之際。五律一篇。十韻排律一篇。應口輒對。句句淸絶。似此富手。實所罕見。其在惜才之意。宜有拔例之擧。特爲加資。今日政一體下批。命書榻敎曰。掌令柳孟養許遞。又命書榻敎曰。新恩政事。當日爲之。又命書榻敎曰。過限未肅拜。相禮宗簿正改差。今日政差出。命書傳敎曰。今番重試文榜中。陞資準職陞敍人。皆於今日政除職事。分付。上曰。三日製賜第人事。今日停啓。然後明日殿試。可以赴擧。侍臣入參中兩司。卽令進前傳啓。賤臣承命出傳。獻納李師濂。正言沈銖等進前。奏府前啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。出擧條師濂等曰。請爲奴罪人河翼龍。亟令王府。設鞫得情。快正王法。上曰。不允。出擧條師濂等曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。出擧條師濂等曰。請恒善支屬。亟命散配。時謙兄弟。竝投絶島。以嚴隄防。上曰。不允。出擧條師濂等曰。請巨濟府絶島安置罪人朴宗集。亟令王府。拿鞫得情。施以當律。上曰。不允。出擧條師濂等曰。請逆賊尙魯。亟施孥戮之典。上曰。不允。出擧條師濂等曰。請物故罪人國榮。亟施孥籍之典。上曰。不允。出擧條師濂等曰。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。出擧條師濂等曰。請尹得孚。亟令王府。嚴鞫得情。上曰。不允。出擧條師濂等曰。請李光殷。設鞫嚴問。期於得情。施以當律。上曰。不允。出擧條師濂等曰。請渭原郡定配罪人炯魯。亟寢發配之命。仍令王府。設鞫得情。快正王法。上曰。不允。出擧條師濂等曰。請還寢煥程煥九島配之命。仍令王府。竝爲拿來嚴訊取服。各施當律。上曰。不允。出擧條師濂等曰。請亟寢李魯春島配之命。仍令王府。設鞫嚴問。期於得情。上曰。不允。出擧條師濂等曰。請物故罪人德夏。亟施孥籍之典。上曰。不允。出擧條師濂等曰。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。上曰。不允。出擧條師濂等曰。請還發配所罪人宋迪中。依前嚴囚。以待結末。上曰。不允。出擧條師濂等曰。請令京兆。査出發文之人。亟施譴削之典。上曰。不允。出擧條師濂等曰。新除授大司諫李鼎揆。時在慶尙道慶州地。請斯速乘馹上來事下諭。上曰。依啓。出擧條上曰。未發射人。使之先講後射。講若居不。則單技之類。不待射而自退者必多。以此爲之。速爲畢場。好矣。柱國曰。下敎誠至當矣。上曰。新除授承旨。牌招察任。出榻敎命書榻敎曰。玉堂中時帶閣職人許遞。前望單子入之。待下批牌招察任。命書傳敎曰。明日武科殿試考官望。旣有李邦一。參考官望。又有李邦五。事甚不察。該房承旨推考。上曰。兵曹參議前望單子入之。出榻敎命書榻敎曰。兵曹參議遞差。上曰。分所試官。柳誼爲之。出榻敎命書榻敎曰。都摠經歷沈能寬。分所試官爲之。豐之曰。今日巡監軍單子。以移職人書入。試官別省記當入人。無端落漏。由前由後。俱涉疎忽。兵曹當該堂上。不可無警。而本院請推之外。無他可施之罰。何以爲之乎。上曰。當該堂上遞差。可也。出擧條豐之曰。莫重案冊所付黃籤。不卽待令。事極駭然。當該主掌官。所當重勘。而本院請推之外。無他可施之罰。何以爲之乎。上曰。推考。可也。出擧條善復曰。近來紀綱。雖曰解弛。今此武科出身宋允大。以薦事稱有冤情。肆然呈單於咫尺帳殿者。萬萬驚駭。此若尋常處之。則後弊有不可勝言。各別決棍後。移義禁府嚴處。以懲日後。何如。上曰。卿嚴棍後。移送禁府照律。可也。出擧條命書傳敎曰。都承旨聞有實𧏮。許遞。前望單子入之。上乘輿還內。
정조 10년
丙午三月十二日酉時。上御重熙堂。左承旨與兵曹判書入侍時。左承旨趙衍德。假注書金祖淳。記注官金健修。記事官李崑秀。兵曹判書徐有隣。以次進伏訖。命書傳敎曰。聞與左承旨。有友壻應避之嫌云。同副承旨姜許遞。今日政差出。又命書傳敎曰。明日出宮門路。當自春塘臺爲之。該房知悉。仍命退。諸臣以次退出。
정조 10년
行都承旨金尙集坐。行左承旨李秉模坐。行右承旨具明謙坐。左副承旨李祖承坐直。右副承旨朴天行坐直。同副承旨趙尙鎭坐。注書金孝建仕直一員未差。假注書朴蓍壽仕。事變假注書金膺著仕。
정조 10년
上御昌德宮。停常參經筵。
정조 10년
李祖承啓曰。左承旨沈有鎭。今日不爲仕進。卽爲牌招。何如。傳曰。允。
정조 10년
傳于趙尙鎭曰。兵曹入直堂上遞差。
정조 10년
承旨前望單子入之。金尙集李秉模具明謙徐鼎修徐有成朴天行落點。
정조 10년
朴天行啓曰。左副承旨李祖承。纔已入侍。臣吏兵批兼進之。敢啓。傳曰。知道。
정조 10년
朴天行。以吏曹言啓曰。今此式年文科甲科第二人三人。當付七品職。而見闕只有一窠。生進直長中。仕日最多者。依例六品遷轉後。推移付職。何如。傳曰。允。
정조 10년
有政。吏批。判書金魯鎭進。參判李敬養在外未肅拜。參議趙鼎鎭式暇。右副承旨朴天行進。以趙興鎭爲兵曹參議。典籍單吳大坤。氷庫別提單吳在臣。司圃直長單李龜雲。宗簿直長單崔鵬海。禁府都事朴喆源。司饔奉事權偗相換。兵曹參議單柳誼。參知單趙興鎭。
정조 10년
兵批。判書徐有隣試官進。參判尹承烈進。參議柳誼侍衛進。參知趙興鎭未肅拜。右副承旨朴天行進。僉知單徐英輔。副司直吳載紹沈豐之李東泰姜李東馨李亨元呂善亨。副司果洪徽河。副司正崔命遠鄭元相。
정조 10년
傳于李秉模曰。左副承旨入侍。
정조 10년
以掌令成種仁牌不進罷職傳旨。傳于具明謙曰。許遞。
정조 10년
具明謙啓曰。親臨春塘臺式年武科殿試直赴人。金世光崔尙燁李重薰李得明鄭尙得金尙禧鄭宗順金重弼崔春得邊國良兪李得劉振擇文宗瑞成宜顯丁守得吳繼順金尙弼劉大寬姜彙喆許樞丁得泰羅元春金聲和石文記等。錄名單子。無緣不呈。竝依例陳試之意。敢啓。傳曰。知道。
정조 10년
李秉模啓曰。假注書金祖淳。身病猝重。勢難察任。今姑改差。何如。傳曰。允。
정조 10년
假注書金祖淳改差。代以朴蓍壽爲假注書。
정조 10년
承旨前望單子入之。李祖承趙尙鎭落點。
정조 10년
朴天行啓曰。明日親臨殿試時。侍臣不可不備員。而憲府無進參之員。除在外外。未肅拜呈告人員。竝待開門牌招。何如。傳曰。允。
정조 10년
兵曹口傳政事。副司直徐鼎修許侙爲宣傳官。尹孝儉爲武兼。
정조 10년
傳于具明謙曰。前咸鏡監司留待。
정조 10년
傳于李祖承曰。坐直承旨入侍。
정조 10년
李秉模。以弘文館言啓曰。副修撰金啓洛。連呈辭單。不爲行公。與新除授修撰李庚運。一體牌招察任。何如。傳曰。允。
정조 10년
李祖承。以司饔院都提調意啓曰。本院奉事朴喆源。以葦魚所監捉官。今將出去之際。與禁府都事相換矣。漁箭節目變通之初。其所擧行。不可付諸生手。義禁府都事朴喆源。本院奉事中相換事。分付該曹。何如。傳曰。允。
정조 10년
大司成閔鍾顯疏曰。伏以。臣方叨同知春秋館事之任。而與知春秋臣金履素。有婚家應避之嫌。揆以法例。臣則當遞。玆敢陳章仰暴。伏乞聖明。亟命有司。照例遞改。以存公格。答曰。省疏具悉。疏辭。下該曹稟處。
정조 10년
丙午三月十三日辰時。上詣春塘臺。文武科式年殿試入侍時。行都承旨李聖圭。右承旨趙衍德。左副承旨李夔。右副承旨李泰永。同副承旨李復永。記事官金孝建。假注書金祖淳。記注官承膺祚金健修。檢校直閣徐鼎修。直閣鄭大容。待敎李崑秀。讀券官領議政鄭存謙。兵曹判書徐有隣。漢城左尹申大升。對讀官行副司直金宇鎭。禮曹參議朴天衡。校理尹光普申馥。考官判府事李福源。行副司直趙時俊李邦一。參考官行副司直徐有成。行副護軍李煜。副司果修美修。中樞府經歷金爀等。以次侍立於帳殿時。嚴刻尙未啓下。上自大內。未及殿座。以司謁口傳下敎曰。承旨初嚴後詣閤。自是規例。而今日諸承宣。以處所之稍遠。艱於往來。經自來詣。寧有如許道理。諸承宣竝當禁推。退去。可也。上仍出御帳殿。命入承旨前望。徐鼎修落點。上曰。新除授承旨。當以閣臣入來。使之先入侍後謝恩。鼎修承牌入侍。上曰。新除授承旨。待下批牌招。先入侍後謝恩。出榻敎承旨前望。行都承旨金尙集。行左承旨沈有鎭。行右承旨具明謙落點。命書傳敎曰。初嚴後。承史之詣閤。自是不易之常例。而今日諸承宣。諉以處所之稍遠。不待嚴刻之啓下。竝與侍衛而來詣帳殿。及其入侍命下之後。院中一空。以致許久臨殿。寧有如許紀綱。當該承旨。先遞差後禁推。先詣試所。別省記直宿。則帳殿凡事。無不摠察。而今日擧行。節節駭然。試所承旨。爲先罷職。仍爲禁推。行都承旨金尙集。行右承旨具明謙。追入侍立。上命書傳敎曰。左承旨聞以老病。不得行公云。許遞。與罷推之代。前望單子入之。行都承旨李秉模。右副承旨朴天行。同副承旨徐有成落點。命書榻敎曰。新除授承旨中。罷散人。敍用。以李聖圭李泰永趙衍德李復永囚單子。命書傳敎曰。其中李復永。生疎所致。分揀。囚單子更爲修整以入。上曰。武科規矩。何如。邦一曰。鐵箭八十步。騎芻一中。講粗以上。三技取一技矣。上曰。行首宣傳官汰去。令該曹口傳差出。先侍衛後謝恩。出榻敎殿試題賦。鳳凰鳴矣。于彼高岡。梧桐生矣。于彼朝陽。以掌令成種仁權世規。持平吳翼煥牌不進罷職傳旨。命書傳敎曰。只推。更爲牌招。權世規揆以廉防。勢難行公。許遞。上曰。再明日出宮門路。萬安門爲之。出榻敎命書榻敎曰。新恩政事。當日爲之。講射畢。上命召諸出身。令宣傳官。隨其門閥擊椎。擊椎訖。使之退去。上曰。右副承旨待諸生畢呈。收券以來。命書傳敎曰。左副承旨同副承旨。俱有實恙云。許遞。前望單子入之。待下批牌招察任。上還內。諸臣退出。
정조 10년
丙午三月十三日申時。上御誠正閣。科次入侍時。右副承旨朴天行。記事官金孝建李崑秀。記注官金健修。讀券官領議政鄭存謙。兵曹判書徐有隣。左尹申大升。對讀官禮曹參議朴天衡。校理尹光普。副校理申馥。以次進伏訖。上命考試。出榜訖。存謙曰。科次入侍。試券則持入。而封彌官不爲持封彌隨入。以致擧行之遲滯。事甚駭然。當該封彌官。拿問處之。何如。上曰。依爲之。存謙曰。科試體制。自有定規。而今日殿試時。製進科賦。不滿三十句者居多。此專由於未諳格例之致。其中數張。仰體寬大之聖敎。不得用一切之法。取其句數最少者。置之於落科。而如無申明知委之擧。則來頭襲謬之弊。難保其必無。分付四館所。知委京外。仍令禮曹。每科入啓節目中。添書以入。定爲令式。何如。上曰。依爲之。出擧條上曰。前北伯工判入侍。賤臣承命出。與前咸鏡監司李𡊠。工曹判書李文源。追入進伏。上曰。陵役順成。誠爲多幸矣。文源曰。非初料速畢。實爲伏幸矣。命書傳敎曰。永陵典祀廳營建。聞已完役云。工曹判書李文源。碑閣改建。雖已論賞。其在重其事之道。亦豈可無示意之擧。主事勞著堂上具善復李文源。各弓矢一部賜給。地方官坡州前牧使吳載徽柳文植。牧使洪仁默。各上弦弓一張賜給。別看役訓局敎諫官金商鎭。不粧弓。一張賜給。看役裨將坡州將校池一淸韓弘得與邑吏。令該曹半布從厚題給。將校鄭潤國。帖加成給。上曰。北道人心。近已鎭安否。𡊠曰。遐俗愚迷。易於驚動。故臣申飭邑宰。務從寬譬矣。上曰。道內有邑弊民瘼之可奏者乎。𡊠曰。別無可達之事矣。上曰。向來宋迪中招辭。龍範渠之捉囚。因卿言放釋云。果如此事否。𡊠曰。臣於夢寐之中。未聞龍範二字矣。臣下往後。只二次見宋迪中。而所謂龍範爲名者。初無聞知之事。豈有放釋之理乎。上曰。卿初不知此事之端緖乎。𡊠曰。今承下敎。不勝驚惋。若聞年前事端。則爲臣子固當驚動。誅討之不暇。豈有使之白放之理乎。上曰。卿以按道之臣。不知道內有此等變怪。可謂儱侗矣。𡊠曰。此實臣罪。雖欲攢地以入。而不可得矣。命退。諸臣以次退出。
정조 10년
行都承旨金尙集坐。行左承旨李秉模坐直。行右承旨具明謙坐。左副承旨李祖承坐。右副承旨朴天行坐。同副承旨趙尙鎭坐直。注書金孝建仕一員未差。假注書朴蓍壽仕直。事變假注書金膺著仕。
정조 10년
具明謙。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
趙尙鎭啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 10년
傳于李祖承曰。禮房承旨馳詣宗廟景慕宮。奉審摘奸以來。
정조 10년
傳于李秉模曰。奉審承旨入侍。
정조 10년
具明謙啓曰。今此親臨春塘臺。武科。重試殿試時。入格人尹相重白東遠等錄名單子。無緣不呈。依例陳試之意。敢啓。傳曰。知道。
정조 10년
傳于趙尙鎭曰。召對爲之。
정조 10년
以寶劍望筒。傳于朴天行曰。懸頉及未肅拜摠管許遞。與未差之代。口傳差出。
정조 10년
兵曹口傳政事。以鄭宇淳邊得讓具以謙爲副摠管。
정조 10년
以封彌官延東憲拿處傳旨。傳于趙尙鎭曰。分揀。
정조 10년
以慶尙監司啓本。罪人李壽鵬到配事。傳于趙尙鎭曰。罰已行矣。分揀放送。
정조 10년
以修撰李庚運。副修撰金啓洛牌不進罷職傳旨。傳于李秉模曰。只推。
정조 10년
傳于趙尙鎭曰。同副承旨入侍。
정조 10년
趙尙鎭。以弘文館言啓曰。修撰李庚運。副修撰金啓洛。旣有只推之命。竝卽牌招察任。何如。傳曰。允。
정조 10년
金尙集。以吏曹言啓曰。全州幼學吳一心等。抱川幼學鄭淳上言據。曹回啓。議于大臣稟處事。命下矣。議于時原任大臣。則領府事金尙喆病不收議。領議政鄭存謙。以爲。故掌令鄭希登之乙巳死直。昭載國乘。純剛壁立。名節卓然。自在先朝。屢蒙褒贈。且於昨年。因道儒疏請。旣有同時死直人。故持平金䃴。贈秩賜諡之恩命。則不宜異同。節惠之典。豈獨靳許。而第褒忠奬直。自有公議。至於子孫之上言請諡。終涉干恩。有違常憲。恐難開許。贈同知中樞院事金德生。戮力扞衛。忠勇卓異。粵在世宗朝。豎碑立祠。晉秩錄功。隱卒酬應。庸恩造無憾。到今屢百年之後。封爵之擧。旣難追施。則節惠之典。恐無可論者。該曹覆啓。誠爲得宜。伏惟上裁云。判府事徐命善。以爲。贈同知中樞院事金德生。忠勇卓異。勳勞茂著。而封爵之典。獨漏於三十八人之中。輿情之嗟惜。至今未已。加贈賜諡。何必靳持。而事在久遠。恐難遽議。贈吏曹判書鄭希登。守正死直之卓犖偉節。屢蒙聖朝之褒贈。旣躋正卿之秩。宜施節惠之典。而因其子孫之號籲。特許賜諡。終涉干恩。恐難開路云者。誠如領相議。伏惟上裁云。領敦寧洪樂性。方在待勘中。不得收議云。判府事李福源。以爲。贈同樞金德生。危急之際。奮勇衛上。其功誠不貲矣。其忠誠可奬矣。而世宗大王。旣已昭雪其冤。賜祭晉秩。酬報之恩。可謂曠絶。今於數百年之後。恐不必追錄加贈。贈判書鄭希登。非但乙巳樹立之卓然可紀。立朝剛鯁。積忤權奸。守正之操。嫉惡之腸。在當時諸名流。最爲特絶。畢竟遘禍之慘。至于今令人掩抑。其在樹風聲奬直節之道。表章之擧。無足靳惜。以前掌令而特贈冢宰。蓋出於聖朝拔例加等之盛意。不可與尋常推榮之贈。比以同之。依金䃴例。施以節惠之典。在所當許。伏惟上裁云。判府事金熤。以爲。贈同知中樞院事金德生。勳伐勞勩。茂著於靖內亂之時。太宗大王卽位之初。與翊戴諸臣。同策佐命功。而獨未蒙封爵之典。此已可惜。若其以當熊之忠。媒市虎之讒。終未免齎恨於千古。此固天下之至冤。至今追想。尙令人爲之掩抑。雖於世宗朝。昭雪其冤。追錄其功。今又更加以隆顯之位。節惠之典。亦不害爲奬忠節愍幽冤之道。而至於封爵之典。則異於尋常貤贈。追施於屢百年之後。似涉格外。恐難輕議。贈吏曹判書鄭希登。名節樹立。特絶於乙巳諸賢之中。以五品之前銜。直贈天官之長者。實出於先朝褒尙直節之盛意。則與循例推榮之贈。大有異焉。易名之典。似合爲次第事耳。況有同時死直人金䃴已施之例。則恐不必以子孫呼籲之有違令甲。有所靳持。伏惟上裁云。大臣之意如此。上裁。何如。傳曰。依李判府金判府議。施行。可也。
정조 10년
趙尙鎭。以禮曹言啓曰。今三月初三日所下傳敎中。光陵碑閣簷上滲漏朽傷處。與小小執頉有異。更令陵官。形止詳細報來後。自該曹論理草記事。命下矣。依傳敎。滲漏處詳細奉審後。形止卽爲牒報之意。有所分付矣。卽見光陵令所報。則碑閣四面柱木。俱無所傷。至於椽木及春舌。以外面觀之。則完全無腐傷處。及其雨漏修改之時。入閣詳審。則椽木覆瓦處。朽傷過半。仰土丹靑。若經雨則雖無注漏之事。其添濕之痕。隨雨隨生。一雨二雨。斑汚漸遍。四面同然。此必是滲漏無處不雨之致。所見未安。修改之外。別無論列馳報云。莫重陵寢碑閣之如是有頉。極爲未安。所當卽爲擇日修改。而目下旣無滲漏注下之事云。則其在審愼之道。有不可輕先擧行。纔經道臣奉審。其緩急之形。必有目見。酌量于中者。姑待其復命後書啓。更爲稟處。何如。傳曰。允。
정조 10년
趙尙鎭。以禮曹言啓曰。今三月十五日。重試及別試放榜時。親臨與權停例。何以爲之。而處所以何處擧行乎。敢稟。傳曰。昨日旣有門路下敎。親臨與權停禮。何必取稟。至於處所取稟。尤屬煩屑矣。
정조 10년
具明謙。以備邊司言啓曰。以平安監司鄭一祥。薪島漁胡追逐事狀啓。有草記之命矣。卽見其狀本。則枚擧龍川府使李潤彬牒報。以爲薪島彼人追逐之後。島中又有煙氣。故入送龍川彌串將校。更爲詳探矣。回告內以爲。島中彼人結幕者七處。而方張結構。中船八隻。小船三隻。掛綱木一百二十六箇。漁網積置者三處。木物引鉅者二牌。行獵鳥銃四柄。彼人一百七名。自彼邊泥昌浦越來者過半。漁網俱是新件。糧饌優足。逗遛漁採之計。丁寧可知云。故發遣本營軍官。與該府使僉使。使之入島逐送。而搜逐等節。姑待廟堂指揮爲辭矣。薪島搜討之曾未幾何。漁胡之又復出來。極爲駭然。乘時漁採之類。其所驅逐。只當一依海西荒唐船善爲追逐之例。來則逐之而已。至於結幕。則彼人犯法。不但一時潛越。彼國約條。本有書在沿邑者。使之宣示。嚴加責諭。趁卽逐送。而若又頑拒爲事。逗遛不去。則更爲論理狀聞。以待本司稟處之意。一體分付。何如。傳曰。始旣自專。妄誤至此。今於更來之後。雖請朝家處分。豈有指劃之好道理。迫雖有前後之殊。決不宜徒事役役。惹生釁隙。一依向日批旨。擧行之意。分付。可也。
정조 10년
朴天行。以賑恤廳言啓曰。掩骸之政。雖命申飭列邑。而如畿湖及其他小邑之殘況。何以自備財力。期於一新。婚葬之過時顧助者。猶自朝家會減穀物。況此不常有之擧乎。待其報來。減給所入之需。似無不可。令該廳論理草記事。命下矣。今此掩骸之政。實出於曠絶之惠澤。凡爲守土之官者。雖捐廩自備。固當樂爲之對揚。而曲軫殘邑之薄況。俯詢許減之當否。有司之臣。有不可敢以惜費仰對。且旣是不常之事。則宜施不常有之典。前例有無。不足較挈。而但營況邑況之稍涉贍厚。不爲請減者。亦不必使之引例報來。一體許施。就小殘邑中。難於自備處。自本道區別。修成冊報來後。依特敎。以賑廳穀許減之意。分付京畿忠淸兩道道臣。何如。傳曰。原傳敎中。畿湖則統言之。至於他道各邑。只擧殘縣矣。觀此草記。以分付兩道爲請。本意似未諦悉。更爲論理草記。更思之。諸道之只擧殘邑。果無斑駁之嫌乎。一體論理草記。可也。
정조 10년
具明謙。以扈衛大將意啓曰。別將李文喆。身病猝劇。勢難察任。今姑改差。何如。傳曰。允。
정조 10년
朴天行。以義禁府言啓曰。李昌培洪允復等。各笞五十。以公罪收贖照律草記批旨內。朴升壽比假都事勘律。旣有加一等之命。則獨於升壽。以私罪勘放。未免斑駁。依判付公罪加一等勘放。金光運禹禎圭觀於査啓。不無主客。則竝以隱結律勘罪。殊欠綜核之意。光運只以奪告身本律中。功議區別勘放。禎圭纔因重試放送。雖不更囚。自有査案。亦不可不嚴處。削職可也事。命下矣。朴升壽依判付。加一等杖六十。以公罪收贖放送。禹禎圭削職放送之意。敢啓。傳曰。知道。
정조 10년
趙尙鎭。以義禁府言啓曰。草溪郡定配罪人李壽鵬放送事。承傳。啓下矣。李壽鵬卽爲放送事。分付該道道臣之意。敢啓。傳曰。知道。
정조 10년
趙尙鎭。以義禁府言啓曰。卽接月令醫員朴重瑚手本。則以爲時囚罪人許𣷯。素患風痰。挾感添劇。食飮全廢。症形危篤。實有難保之慮云。自前罪人病勢如此。則有保放救療之規。敢此仰稟。傳曰。保放。
정조 10년
趙尙鎭。以義禁府言啓曰。卽接咸鏡前監司李𡊠牒報。則謀逆同參罪人泰守妻處女。捉囚營獄云。慶尙道丹城縣緣坐爲婢。而令刑曹依例押送配所。何如。傳曰。允。
정조 10년
趙尙鎭。以義禁府言啓曰。時囚罪人宋允大傳旨內。近來紀綱。雖曰解弛。以薦事稱有冤情。肆然呈單於咫尺帳殿者。萬萬驚駭。此若尋常處之。則後弊有不可勝言。照律事。啓下矣。取考律文。則大典通編訴冤條有曰。冒濫上言。事理重者。依上書詐不以實律論。大明律對制上書詐不以實條有曰。凡對制及奏事上書。詐不以實者。杖一百徒三年。大典通編推斷條有曰。犯私罪杖一百以上決杖。告身盡行追奪。雜令條有曰。王府決杖者。代以金贖云矣。宋允大杖一百收贖。告身盡行追奪。黃海道豐川府安山驛徒三年徒配。而以傳旨內辭意。具罪目。依例發遣府羅將。押送配所。何如。傳曰。允。
정조 10년
禁府粘連啓目。時囚罪人姜兌文。還穀虛錄反作。事甚可駭。以此照律。何如。判付啓。依允。以草記今日內照律爲良如敎。又啓目。釜山僉使李運祥原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。載在大典通編。議處。何如。判付啓。依允。以草記今日內照律爲良如敎。又啓目。全羅右水使鄭觀采原情云云。傳旨內辭緣。泛稱遲晩。所當請刑是白乎矣。曾經閫帥。勿爲請刑。載在大典通編。議處。何如。判付啓。依允。以草記今日內照律爲良如敎。又啓目。多大浦僉使金㷞原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。載在大典通編。議。何如。判付啓。依允。以草記今日內照律爲良如敎。刑曹粘連啓目。平安監司鄭一祥。係是二品。上裁。何如。判付啓。下司憲府議處爲良如敎。
정조 10년
朴天行。以義禁府言啓曰。時囚罪人李運祥鄭觀采金㷞等。原情公事判付內。以草記今日內照律。姜兌文議處公事判付內。以草記今日內照律事。命下矣。李運祥傳旨內。雖是尋常漂人。領付邊報。何等莫重。初七日以二十七日書報。拿問處之罪。金㷞稽忽。無異於李運祥。亦爲拿處。罪取考律文。則大明律不應爲條有曰。凡不應得爲而爲之。事理重者杖八十。大典通編推斷條有曰。犯私罪杖八十。奪告身三等。犯枉法受贓外。笞杖竝收贖云矣。李運祥金㷞。各杖八十收贖。奪告身三等放送。鄭觀采傳旨內。名之曰兵使。名之曰狀聞。問情地方官之候風逗留。旣不敢據理請罪。又莫能嚴飭發送。渠反以極爲惶悶等說。措辭自引者。寧有如許兵使。如許狀聞乎。人雖短小意或情悍。以此觀之。殘劣昏庸。難責按閫之任。其罪狀。令該府拿問處之。罪取考律文。則大明律事應奏不奏條有曰。事應奏而不奏者杖八十。大典通編推斷條有曰。犯私罪杖八十。奪告身三等。犯枉法受贓外。笞杖竝收贖云矣。鄭觀采。杖八十收贖。奪告身三等放送。姜兌文本府議啓內。還穀糴糶。事目至嚴。而虛錄反作。若是夥然。事甚可駭。以此照律。罪取考律文。則大典通編倉庫條有曰。虛錄反作守令。徒三年定配。又五年禁錮。推斷條有曰。犯私罪。杖一百以上之罪。告身盡行追奪。大明律犯罪存留養親條有曰。父母老疾應侍。家無以次成丁。若犯徒流者。止杖一百。餘罪收贖。存留養親云矣。姜兌文母年八十九歲。無兄弟獨身云。告身盡行追奪。又五年禁錮。而徒三年定配。依法典收贖放送。何如。傳曰。允。如有功議。各減一等。
정조 10년
吏曹啓目粘。觀此大司成閔鍾顯上疏則以爲。臣方叨同知春秋館之任。而與知春秋金履素。有婚家應避之嫌。亟命有司。照例遞改亦爲白有臥乎所。相避之法。在下當遞。閔鍾顯所兼同知春秋館事之任。事當許遞是白乎矣。宰臣所帶遞仍當否。臣曹不敢擅便。上裁。何如。判付啓。依回啓施行爲良如敎。
정조 10년
行大司憲洪良浩。司諫李濟萬。副應敎趙濟魯。持平吳翼煥。獻納李師濂。校理尹光普。副校理洪聖淵申馥。正言金載翼沈銖。修撰李晴。副修撰金履翼金啓洛啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
行大司憲洪良浩。司諫李濟萬。持平吳翼煥。獻納李師濂。正言金載翼沈銖啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平吳翼煥啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請尹得孚嚴鞫得情。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。快正王法。答府曰。不允。
정조 10년
正言沈銖啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚亟令王府。嚴鞫得情。請李光殷設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配所罪人宋迪中。依前嚴囚。以待結末。答院曰。不允。
정조 10년
丙午三月十四日卯時。上御重熙堂。同副承旨入侍時。同副承旨趙尙鎭。假注書朴蓍壽。記注官承膺祚金健修。以次進伏訖。上命書傳敎曰。掩骼之政。雖命申飭列邑。而如畿湖及其他小邑殘況。何以自備財力。期於一新。婚葬之過時顧助者。猶自朝家會減穀物。況此不常有之擧乎。待其報來。減給所入之需。似無不可。該廳論理草記。尙鎭曰。新除授慶尙左兵使姜五成。時在靈光郡任所。而有除朝辭赴任之命矣。密符則以前慶尙左兵使白師誾所佩密符傳授。諭書則安寶。使院吏齎傳。何如。上曰。依爲之。出擧條上命都承旨入侍。膺祚承命出。與都承旨金尙集偕入進伏。上曰。冊子何以爲之耶。尙集曰。今則已爲釐正。與大臣往復後。雖明日始役矣。冊子中紀年。何以爲之乎。上曰。此亦如史略。不必爲之矣。上曰。飭已施矣。承旨禁推人竝放送。仍命退。諸臣以次退出。
정조 10년
丙午三月十四日午時。上御誠正閣。召對入侍時。參贊官趙尙鎭。侍讀官洪聖淵。檢討官李晴。待敎李崑秀。假注書朴蓍壽。記事官李敏佑。記注官承膺祚。以次進伏訖。上命進讀。聖淵晴。次第進讀訖。上命陳文義。聖淵曰。宋眞宗亦賢聖之君也。而李沆猶以四方水旱盜賊之事。逐日陳奏者。國家燕安之時。戒在苞桑之義。此莫非人君鑑戒處。伏願深留聖意焉。晴曰。丁謂之才。誠爲可用。故寇萊公薦之。而李文靖獨以爲不可使之在人上。然則想其爲人。必多才而少德矣。夫古之聖王。必須任賢而使能。賢者有德之謂也。能者有才之稱也。是故賢有德者。任之而在上。能有才者。使之而居下。若使有才者。置諸人上。則必至逞私智而誤國事。此實人君難愼之處也。伏願深留睿念焉。上曰。好矣。參贊官閣臣。亦進文義。尙鎭曰。兩儒臣已悉陳奏。臣無所仰達者矣。崑秀曰。臣亦無仰達者矣。上命左承旨入侍。李秉模承命進伏。上命書禁府啓目判付。命校正郞廳入侍。賤臣承命出。與安廷鉉偕入進伏。上曰。初二卷皆已考準乎。廷鉉曰。連爲分看矣。上曰。冊子中空圈處。何以爲知耶。廷鉉曰。臣未知聖意所在。姑未詳悉矣。上曰。冊子待令乎。廷鉉曰。未及待令矣。上曰。然則後日登對時。可以詳敎。姑爲退去。仍命退。諸臣以次退出。
정조 10년
行都承旨金尙集坐。行左承旨李秉模坐。行右承旨具明謙坐直。左副承旨李祖承坐直。右副承旨朴天行坐。同副承旨趙尙鎭坐。注書金孝建仕直一員未差。假注書朴蓍壽仕。事變假注書金明著仕。
정조 10년
李秉模啓曰。今日次對。憲府無進參之員。除在外新恩外。大司憲洪良浩。卽爲牌招。何如。傳曰。允。
정조 10년
傳于李秉模曰。大臣備局堂上引見。
정조 10년
兵曹參議前望單子入之。洪仁浩落點。
정조 10년
李秉模。以賑恤廳言啓曰。本廳草記批旨原傳敎中。幾湖則統言之。至於他道各邑。只擧殘縣矣。觀此草記。以分付兩道爲請。本意似未諦悉。更爲論理草記。更思之。諸道之只擧殘邑。果無斑駁之嫌乎。一體論理草記可也事。命下矣。傳敎之下。不能諦悉。致勤再次俯詢。誠不勝惶恐。大抵畿湖之凋殘。非他道比。而其中殘邑。尤無可論。故果以此仰對矣。今若依下敎。特許畿湖之通一道會減。則獨於諸道。只擧殘。果不無斑駁之嫌。毋論畿湖及諸道。官力稍裕。捐廩自備者。不必强令會減。而若其小殘邑之難於辦備者。使之勿爲效嚬。據實報來。隨所入會減。允合均平之政。以此分付。何如。傳曰。允。
정조 10년
朴天行。以義禁府言啓曰。時囚罪人李運祥金㷞鄭觀采等。各杖八十收贖。奪告身三等。姜兌文告身盡行追奪。徒三年定配。又五年禁錮。而以母年八十九歲。依法典定配收贖放送事。照律草記批旨內。如有功議。各減一等事。命下矣。李運祥七代祖錙。扈聖原從功臣。金㷞祖宣。奮武原從功臣。鄭觀采曾祖纘述。奮武原從功臣云。竝功減一等。各杖七十收贖。奪告身二等放送。姜兌文五代祖碩千。寧國功臣云。功減一等。徒二年半定配。以母年八十九歲。依法典收贖。告身盡行追奪。又五年禁錮。放送之意。敢啓。傳曰。知道。
정조 10년
知敦寧尹光紹疏曰。伏以。臣以從班舊物。老而不死。少日科名。舊甲重回。聖明俯軫。荐垂恩紀。前席賜對。而天語溫諄。敦銜特授。而班聯益峻。臣追昔感今。隕越含戢。五情搖搖。無以爲懷。朝廷命德之非所堪承。而回榜優老之恩。未敢飾讓。不顧廉防。章皇出肅。自揣素分。尤切恧蹙。顧以衰朽賤質。觸寒增疾。僵臥旅邸。或慮朝露之溘然。收拾殘骸。歸死溝壑。永訣天門。有淚如瀉。仍念臣自癸卯以後。身負大何。鄕野疎蹤。不敢唐突。至今泯默。臣罪尤大。今當永歸之日。不得不一陳於明主之前。噫。臣之年前一疏。略暴私義。而重被鋒鏑。醜辱慘於斯文。聲罪酷於一身。有非人臣所可自容於覆載者。而聖度天大。隨處曲保。有如慈母之護病兒。臣誠感淚。不知死所。自古黨伐之際。每以貶君誣上。作箇題目。以感怒君心。激成罪案。此等風習。至於申球輩而甚矣。今其增衍舊套恣意詆辱者。臣欲一一對理。非無其說。嘗聞漢之韓安國。非知道者也。謂田蚡曰人毁君。君亦毁之。如賈豎女子。何其無大體也。今臣若又效尤。不幾爲安國之所笑乎。第相臣。以臣疏中諡號先正之特書。爲臣大案。直驅之於誣聖罔君之科。此不容不少辨也。夫儒賢爵諡。初非兩項事。從前削復之時。皆無分別之例。故頃當復官之日。爵諡竝蒙批下。今臣書諡。實亦依朝家成命而已。至於先正二字。先王臨筵語及。非止一二。蓋我肅宗大王。在乙未年間。特製二詩。題以追惟先正臣尹拯作。其詩卽儒林尊道德。小子亦嘗欽。生三雖事一。自有重輕殊等句也。及庚子後。御製之印出也。先正之題。宛載編中。則先王之必稱。蓋有所受他人傳聞。固不必廣援。而臣之登筵。始自甲子。前後親承。不啻頻仍。至乙未冬。特除賤臣承宣也。辭敎之間。亦及先正。及講大學也。因臣奏語。又有稱善先正之敎。至今追思。玉音如昨。甲子同筵之臣。今無在世。而乙未兩承宣尙在。焉敢誣也。惟此兩端。固是耳目之所昭列。而急於驅人。乃復容易現化。不少舒究。噫。以無爲有。所誣也。以有爲無。亦何如也。且其不載寶鑑。固大聖人出尋常之擧。大僚以爲聖意有在。臣亦曰聖意有在。彼其前後惹鬧。恐非當日之聖意也。臣以人臣。遭此罔極之誣。今於告歸之日。不得已露章自劾。伏乞聖上。俯賜矜諒。刋臣職秩。治臣罪戾。以快人心。以昭法紀焉。答曰。省疏具悉。卿其勿辭行公。
정조 10년
知中樞府事權噵疏曰。伏以。臣年迫日索。神識全泯。惟乞休一事。寤寐糾結。乃於千萬匪意。忽有樞府除命。臣病裏驚起。不勝惶感。臣之素患風癔泄痢之病。輒發於換節之際。近來諸證。挾感越添。㱡㱡床席。無望一謝。孤負恩念。只增悚蹙。噫。朱子曰。士大夫出處。非獨其身之事。乃關風俗之盛衰。臣雖愚魯。每誦炯戒。恒切憂懼。臣之血懇。今幾遭矣。聽卑之天。臨之在上。迨此一縷之未絶。爰降三字之美銜。則非但臣身之營耀感祝。抑亦爲聖朝礪世之一助矣。鳧雁之蹤。實無關於去留。帷蓋之恩。敢有望於終始。伏乞聖慈。俯垂矜念。亟賜允兪之音。以卒生成之澤焉。答曰。省疏具悉。靳請。欲使耆臣在朝。卿其勿辭行公。
정조 10년
丙午三月十五日辰時。上御重熙堂。左副承旨入侍時。左副承旨李祖承。閣臣徐鼎修。記事官金孝建李崑秀。記注官金健修。以次進伏記。上命書傳敎曰。春務方殷。未下直守令。皆令明日辭朝。又命書傳敎曰。政官牌招開政。承旨有闕之代。今日政差出。待下批牌招察任。命退。承史以次退出。
정조 10년
丙午三月十五日午時。上詣仁政殿。重試別試文武科放榜入侍時。行都承旨金尙集。行左承旨李秉模。行右承旨具明謙。左副承旨李祖承。右副承旨朴天行。同副承旨趙尙鎭。記事官金孝建。假注書朴蓍壽。記注官承膺祚。檢校直閣徐鼎修。直閣鄭大容。待敎李崑秀。以次侍立訖。上具遠遊冠絳紗袍。乘輿出仁和門。降輿陞御座。唱榜如儀訖。以唱榜相値。賓廳日次。不得來會。頉稟。命書傳敎曰。卿等旣已造朝。唱榜後依例來會。上還內。諸臣以次退出。
정조 10년
丙午三月十五日申時。上御重熙堂。坐直承旨入侍時。左副承旨李祖承。記事官金孝建。記注官承膺祚。記事官李崑秀。以次進伏訖。上命書榻敎曰。軍士房承旨入侍。又命書傳敎曰。更思雖曰提擧。似有應避。典醫監提調李在協許遞。前望單子入之。又命書榻敎曰。奉審承旨入侍。又命書傳敎曰。禮房承旨馳詣明陵。奉審摘奸。局內諸陵。一體奉審以來。又命書榻敎曰。禮刑換房。行任曰。院宇致祭後。祭文揭板。多有已例。三忠祠致祭文。亦令箕營。揭板本祠。恐合事宜矣。上曰。依爲之。印出封上事。一體分付。可也。行任曰。臣於三忠祠事。有所仰達者。粵在先朝。追配岳武穆時。特賜德池屯三結。以供犧粢及夫文信國公竝享也。朝家未及加劃。至今以三結所收。分作三位享需。在朝家崇奬之道。不宜若是苟艱。臣於致祭之時。採諸輿誦。莫不以此抑鬱。況旣奉肅廟御贊圖像。則事體尤爲自別。臣意則依追配武穆時例。該屯三結。加劃移付本祠。以爲芬苾之資似好。故敢達矣。上曰。令該曹稟處。可也。命退。承史以次退出。
정조 10년
行都承旨金尙集坐。行左承旨李秉模坐。行右承旨具明謙坐。左副承旨李祖承坐。右副承旨朴天行坐直。同副承旨趙尙鎭坐直。注書金孝建仕一員未差。假注書朴蓍壽仕直。事變假注書金膺著仕。
정조 10년
朴天行啓曰。合辭方張之時。憲府無詣臺之員。事甚未安。除在外新恩外。大司憲洪良浩。卽爲牌招。何如。傳曰。允。
정조 10년
趙尙鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
趙尙鎭啓曰。御營將官來言。今日本廳軍兵。日次私習云矣。敢啓。傳曰。知道。
정조 10년
傳于金尙集曰。承旨率文武新恩入侍。
정조 10년
李秉模啓曰。判府事李福源。與監印堂上尹蓍東金尙集。有稟達事。來詣請對矣。傳曰。入侍。
정조 10년
傳于李秉模曰。右副承旨與回榜人入侍。
정조 10년
以開城留守啓本。朝官年八十。士庶年九十以上人開坐事。傳于金尙集曰。今日政下批。
정조 10년
有政。吏批。判書金魯鎭進。參判李敬養在外。參議趙鼎鎭牌不進。同副承旨趙尙鎭進。以李東稷宋銓爲掌令。李秉模爲兼同春秋。許鞏爲兵曹佐郞。金驥燦爲穆陵別檢。元陵別檢尹悌東。崇陵別檢金履成相換。故監役宋徵遠。贈吏參例兼。故直長宋光濂。贈吏議例兼。同知宋龜明兩代追贈。
정조 10년
兵批。判書徐有隣病。參判尹承烈病。參議洪仁浩入直進。參知趙興鎭病。右副承旨朴天行進。僉知三單趙命鎭安榕趙駿逵。副護軍李邦五權世規成種仁。副司直李聖圭沈有鎭趙衍德李東泰李復永徐有成柳誼。
정조 10년
傳于趙尙鎭曰。春坊下番番次苟簡。說書金祖淳。聞有實故。許遞。前望單子入之。待下批牌招察任。
정조 10년
說書前望單子入之。尹悌東落點。
정조 10년
傳于朴天行曰。同副承旨入侍。
정조 10년
趙尙鎭。以戶曹言啓曰。大科回榜人行司直姜杭依肅廟朝丙申文科回榜人。故判書李光迪故事。賜米布造花等事。令該曹擧行後。草記。優給柴炭事。命下矣。米十石。木綿二十疋。賜花一朶。燒木五百斤。炭五石。參考前例。題給之意。敢啓。傳曰。知道。
정조 10년
兵曹口傳政事。以姜杭爲知中樞。
정조 10년
趙尙鎭。以禮曹言啓曰。今三月十七日。式年文武科放榜時。親臨與權停例。何以爲之。而處所以何處擧行乎。敢稟。以權停例爲之。
정조 10년
具明謙。以兵曹言啓曰。今三月十七日。武臣堂上祿試射日次。而式年文武科放榜相値。以無故日退行之意。敢啓。傳曰。知道。
정조 10년
具明謙。以兵曹言啓曰。曹司五衛將吳載徽。五衛將徐英輔。俱以身病。無望供職。呈狀乞遞。宿衛輪番之任。不可久曠。竝改差。何如。傳曰。允。
정조 10년
趙尙鎭。以備邊司言啓曰。以平安監司鄭一祥狀啓。薪島月三搜討中廢委折査實事。有草記之命矣。取見其狀本。則枚擧龍川府使李潤彬牒報。以爲薪島搜討中廢委折。實無憑據之蹟。而取考邑倅案。則去丙寅府使柳春馥。以漁胡之屯聚同島。論報營門。至被啓罷。翌年權儆。親自搜討逐送懸錄。而招問府鎭老校則以爲。自古薪島府鎭。例有送校月三搜討。而去丙寅丁卯彼人投接時。府使親自搜討。其後四十年。官無躬行之事。辛卯柳爀。壬辰南憲喆。己亥閔永喆。辛丑壬寅趙心泰。俱不報營。只送校卒。盡數追逐。伊後則搜討將校。每以無乎告官。因循彌縫。已成謬例云。而搜討中廢。憑考無路。不得枚報。而今以將校所供觀之。丁卯以後。送校追逐。只爲四次。初無親自搜討之事爲辭。而取考臣營啓錄。則自順治六年己丑。至康熙三十七年戊寅。間有薪島過去船瞭望修啓之事。而別無搜討之擧。康熙辛巳。彼人十七名。持船三隻。投接同島設幕留住。而僉使吳震熻未卽追捕棍罷。同年彼人八名持船二隻。又爲來泊薪島西馬鞍島。而府使權克升。僉使吳震熻。同往搜捕。拘留本府。問情後還送。康熙甲午。彼人六名。持船一隻。來泊同島而送校搜捕。拘留問情後還送。乾隆十一年丙寅。彼人漁採者。來接同島。積穀久留。而鳳城門御史出來搜討。府使柳春馥。僉使金瀁。以漠然不知狀罷。庚午又因鳳城將馳通。府使崔世輔。僉使金命稷。偕往搜討同島。而元無彼人留住之事。乙亥彼人六十一名。持小船十一隻。投接於薪島西馬鞍島。而府使鄭德鳴。僉使金光澤。眼同驅逐之後。有斷折漁箭之擧。其後三十年。一無搜討擧論之事。及至昨年九月。因鳳城將之言。有所搜討。以此謄錄所在。參互邑報。則自順治己丑。至乾隆乙亥。瞭望搜逐俱有文蹟。乙亥以後三十年間。自該府四次搜逐。而初無報營之事。營上謄錄。無所憑考。而常時月三搜討。則只送府鎭將校。自是舊規。故近年則果無自官躬行之例。則搜討中廢。旣無査究之道。年條姓名。不敢指的仰陳。令廟堂稟處。搜討中廢之在於何年。査問本道。則閫府本鎭。俱無可據之文蹟。稍可憑考者。只是營門之狀啓謄錄。而自順治六年爲始。始有薪島過去船瞭望修啓之事。別無搜討之擧。至於地方官及該鎭僉使之同往搜討。或因鳳城將馳通。或因有事而入去。常時月三搜討。則只送府鎭將校。初無自官躬行之定式。則官長之不爲親自搜討。初非始有。而中廢追勘一款。恐非可論。所謂搜討之政。只付之府鎭將校者。邊政之疎虞。已無可言。而年旣久遠。事屬令前。有難遍溯盡勘。搜討定式。頃旣行會。此後則毋或違式抵罪之意。分付。何如。傳曰。允。
정조 10년
朴天行。以刑曹言啓曰。因義禁府啓辭。謀逆同參罪人泰守妻處女。慶尙道丹城縣緣坐爲婢。令刑曹押送事。命下矣。罪人處女。時囚咸興營獄。別定將差押送配所事。發關分付于該道道臣之意。敢啓。傳曰。知道。
정조 10년
正言金載翼啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配所罪人宋迪中。依前嚴囚。以待結末。答院曰。不允。
정조 10년
丙午三月十六日卯時。上御宣政殿。承旨率文武科新恩入侍時。行都承旨金尙集。行左承旨李秉模。行右承旨具明謙。左副承旨李祖承。右副承旨朴天行。同副承旨趙尙鎭。記事官金孝建。假注書朴蓍壽。記注官承膺祚金健修。二提學趙㻐。待敎李崑秀。以次進伏訖。上命校正堂上入侍。賤臣承命出。與校正大臣判府事李福源。校正堂上尹蓍東偕入進伏。福源前進曰。春寒尙峭。聖體。若何。上曰。一樣矣。福源曰。冊子條目凡例。姑未完定。而其間又有增刪處。此則不必更煩上聽。當自下刪增矣。上曰。昨與監印堂上。已諭增刪處。依此爲之。福源曰。條目本爲三十條。而今則合爲十條矣。上曰。錄入乎。福源曰。入來矣。以袖進之。上覽訖。敎曰。好矣。依此爲之。福源曰。繼序條譜略。似甚不緊。故敢此仰達矣。上曰。予意亦然。看來便同一國忌板。此則刪之。果好矣。監印堂上之意。果何如。蓍東曰。昨日已與諸臣爛商。而諸議皆以爲刪之。此則刪之。無妨矣。福源曰。然則當刪之矣。上曰。唯。聖德聖學。亦似疊床。此條亦不可不改之。以典學爲名。則未知何如。蓍東曰。此則如聯珠然。故果不得爲之矣。福源曰。果如此堂言矣。上曰。若以典學爲名。則不可不又有敦親一條。以書經中堯典觀之。先明于德。次睦九族。以及百姓萬邦。凡爲書之次第固然矣。未知卿等之意何如。福源曰。聖敎果好矣。而恐似聖德條矣。上曰。然則可以編次次第當奈何乎。福源曰。倉卒未得思念。當出去編次矣。上曰。以典學敦孝二條。改入。似好矣。福源曰。當依下敎爲之矣。上曰。二提學之意。何如。㻐曰。初者聖德聖學聖孝。皆是尊稱。而果無實意矣。今承下敎。典學敦孝。誠甚好矣。福源曰。諸條今不得煩稟。出去釐正後。當正書入啓矣。上曰。已爲稟定者。次次考準後。先爲印出。好矣。福源曰。臣等每每請對。甚爲惶悚。若有下敎之事。自上有命。則果甚便好矣。上曰。當依奏矣。仍命退。敎曰。下番翰林出去呼韻。使重試壯元睦萬中。以十韻排律製進。崑秀承命出。使之製入。上命承旨讀奏。仍命重試別試文武壯元以下入侍。重試壯元睦萬中。文科壯元朴猷煥等。以次進伏訖。上次問姓名。仍命退。上敎曰。召對爲之。侍讀官尹光普。檢討官李庚運進伏。上命讀奏。光普等以次進讀。上命陳文義。光普曰。寇準眞宰相也。其正直之言。簡嚴之容。有足以矜式群僚。故及其上殿之時。百僚股栗。苟無平日之彈服。則豈能如是耶。顧今紀綱墜地。恬憘成習。若得如寇準之人。置之位著之上。則可以董飭群工。振刷庶務。此專在於得人二字符耳。伏願聖明體念焉。上曰。好矣。庚運曰。眞宗嘗曰朕得寇準。猶唐文皇之得魏鄭公也。此言誠好矣。唐得魏徵。而致升平四海。斗直三錢之治。宋得寇準。而成親征澶淵。斥退契丹之功。兩臣事業。誠可謂眞宰相。而唐宋之君。得而用之。此豈非後世人君之可法者乎。伏願聖明。深留意於得賢共國之道。是臣區區之望也。上曰。好矣。參贊官等陳之。可也。尙鎭曰。兩儒臣已陳之。臣別無仰達者矣。仍命退。諸臣以次退出。
정조 10년
丙午三月十六日巳時。上御重熙堂。左副承旨入侍時。左副承旨李祖承。假注書朴蓍壽。記注官承膺祚。記事官李崑秀。以次進伏訖。上曰。聞回榜人。不能行步。似難入侍云。果然否。祖承曰。行步果難陞陛。故俄纔入稟矣。聞回榜人言。則遠路上來。意蓋欲一經入侍。而承旨徑先入稟爲言云矣。上曰。然則回榜人留待事。分付。賤臣承命出傳。仍命退。諸臣以次退出。
정조 10년
丙午三月十六日午時。上御誠正閣。承旨與回榜人入侍時。右副承旨朴天行。假注書朴蓍壽。記注官承膺祚。記事官尹行任。回榜人姜杭。以次進伏訖。上命工曹判書入侍。賤臣承命出。與李文源偕入進伏。上命回榜人進前。姜杭進伏。上曰。筋力。何如。杭曰。臣年八十五。而常時則不能戶庭出入。而當此回榜。切欲一見君父之心。無日不憧憧。不計路之遠近。顚倒上來。上曰。再明日卽式年科謝恩日也。其時同爲入來肅拜。事不偶然。依此爲之。仍命工戶曹。回榜人唱榜諸具製給。仍命書傳敎曰。今見行司直姜杭。大科回榜。已是絶稀之事。況科名。卽先朝御極後首設之式年榜也。豈勝愴懷。登筵奏對。無異壯年。九耋老人之如是剛健。亦云奇異。已付知事。時帶耆堂。靈壽閣肅拜。自可從近爲之。而再明適値式年新榜謝恩日。謹遵肅廟朝丙申文科回榜人故判書李光迪故事。已令花帽公服來謝。而度支賜米布。內資造花等事。竝依伊時聖敎。令該曹擧行後。草記。謝恩日當引見。敬次肅廟朝御製詩。賜故判書李光迪韻。宣示重臣。此意纔有面諭。而老人留京。必多齟齬。令度支優給柴炭。尙未經正卿實職。待窠擬入。予意蓋在尊高年念舊榜。而亦寓修述之意也。上曰。若有所言。其陳之。杭曰。至尊之前。不敢仰煩他言矣。上曰。旣以乞言之意問之。不必以此爲拘。杭曰。安東士人柳。卽故相臣柳成龍六代孫。而其文學才華。實合於淸朝擢拔之政。故此雖微事。敢此仰達矣。上命書傳敎曰。家在嶺外。年是大耋。特從乞言之義。仍有求助之擧。今聞重臣姜杭言。安東有士人柳。是故相文忠之孫。識解操行。爲一道所推奬云。老人之言如此。旣聞之後。豈無咨訪之道。以此意下諭于道伯。使之詳採實行以聞。文源曰。臣非職掌。敢此仰達矣。老人之言。不可的信。如是下敎之後。若無實行。則事面似如何矣。上曰。卿言亦好矣。而予亦有此慮。故只問于道伯矣。上謂杭曰。卿年旣爲大耋。則何不入於耆社乎。杭曰。臣亦未知矣。上命兼春秋。傳諭于領府事曰。耋社中應入之人。聞此見漏。未知何爲而然耶。膺祚承命出。還入奏曰。臣往問于耋社堂上領府事金尙喆則以爲。此人旣非正卿。亦未經侍從。故果不得入於耋社云矣。上曰。分付該曹。今日政以知事單付啓下。賤臣承命出傳。杭曰。臣久在嶺外。尙未得仰瞻天顔。今雖入侍。臣之眼視昏耗。亦不分明矣。上命近坐。上曰。能見之乎。杭曰。終始不明矣。上命工判進前。文源進伏。上曰。昨日擧條置之。欲以傳敎爲之矣。補土處爲幾處乎。文源曰。健元陵元陵行龍微汰。爲數三處矣。上命書傳敎曰。近聞畿伯巡路言送事。工判使之進詣奉審以來矣。冷井峴葛麻峴陵所行龍近處。略有微汰脫沙處。而功役不至張大云。局內諸陵及東道近處陵園守護軍。限日赴役。仍令陵官。從便董役。待畢役後形止報該曹。使卽草記。各員輪直互掌。似難專一董役。健元陵令李敦源。元陵別檢金履成。惠陵參奉李祉源等。使之主管看役。造紙別提具性元。畢役間。除本仕進詣。與京校一二人。眼同爲之。令該廳給糧料。雖以從簡之意。陵軍只令使用。而近日日晷甚長。赴役陵軍等。亦令該廳。給點心一時米事。分付。又命書榻敎曰。政官牌招開政。上命元陵別檢尹悌東。崇陵別檢金履成相換。
정조 10년
丙午三月十六日申時。上御重熙堂。同副承旨入侍時。同副承旨趙尙鎭。假注書朴蓍壽。記注官承膺祚。記事官李崑秀。以次進伏訖。上命書傳敎曰。觀此老人加資別單。正憲曺百年。年百歲云。同樞加設單付。今番壽試中過百歲人。竝依此施行。因以思之。單付之擧。不可異同。雖非今番陞資人。取考今年歲首京外歲饌別單。及狀本。百歲以上人。皆付加設同樞。以示朝家尊年之意。若於先朝乙酉以後推恩時。已經單付同樞者。不必疊付。竝令該曹知悉。詳考擧行。以知事權噵作闕望筒。又命書傳敎曰。昨於疏批。姑靳所請。以其精力之尙旺。見任豈必爲作闕減下。此望筒勿施。司直姜杭樞銜。以加設窠備三望受點事。分付。仍令口傳擬入。又命書傳敎曰。注書望筒苟簡。莫如近日。明陵別檢李儒修改差。後日政差出。仍命退。諸臣以次退出。
정조 10년
行都承旨金頤柱未肅拜。行左承旨閔鍾顯未肅拜。行右承旨尹承烈坐直。左副承旨李祖承坐直。右副承旨朴天行坐。同副承旨趙尙鎭坐。注書金孝建仕一員未差。假注書李貞運仕直。事變假注書安重默仕。
정조 10년
趙尙鎭啓曰。三皇忌辰望拜禮。前期一日以稟事。曾有先朝受敎矣。今十九日毅宗皇帝忌辰。親臨望拜禮。何以爲之。敢稟。傳曰。謹當躬行矣。
정조 10년
朴天行啓曰。合辭方張之時。兩司無詣臺之員。事甚未安。除在外新恩外。大司憲洪良浩。卽爲牌招。司諫李濟萬。獻納李師濂。正言金載翼沈銖箚批已下。一體牌招。何如。傳曰。允。
정조 10년
李祖承啓曰。假注書朴蓍壽。身病猝重。勢難察任。今姑改差。何如。傳曰。允。
정조 10년
李祖承啓曰。事變假注書金應著。身病猝重。勢難察任。今姑改差。何如。傳曰。允。
정조 10년
注書金孝建病。代尹光顔爲假注書。
정조 10년
朴蓍壽改差。代以張錫胤爲假注書。
정조 10년
金應著改差。代尹永僖爲事變假注書。
정조 10년
李祖承啓曰。假注書尹光顔。事變假注書尹永僖。時無職名。令該曹依例付軍職。冠帶常仕。何如。傳曰。允。
정조 10년
李祖承啓曰。假注書張錫胤。時無職名。令該曹依例付軍職。冠帶常仕。何如。傳曰。允。
정조 10년
尹光顔改差。代以李貞運爲假注書。
정조 10년
張錫胤改差。代以李相璜爲假注書。
정조 10년
尹永僖改差。代以李儒修爲事變假注書。
정조 10년
李祖承啓曰。假注書李貞運。時無職名。令該曹依例付軍職。冠帶常仕。何如。傳曰。允。
정조 10년
李儒修改差。代以安重默爲事變假注書。
정조 10년
傳于趙尙鎭曰。都承旨左承旨。職務相妨。許遞。
정조 10년
備忘記。年前禁令。不啻丁寧。午筵此承宣入侍。以尹光紹上疏捧納事。承旨至命譴罷。則未踰數時。又捧此疏。旣非三司言事之章。不過是自己之私義。則無難呼望。難免冒禁之罪。從此大小法禁。置將焉用。目下烈務。無出於靜鎭二字。當該承旨罷職。繼觀疏語。數行之間。下語多不擇。至以憯毒二字。容易書之。此果向大臣說道乎。大臣。予所敬禮者。新進小官。焉敢如是侮蔑。況朝呈一箚。夕投一疏。泯泯棼棼。徒致堅向之莫辨世道之想。容有旣乎。校理尹光普削職。以示朝家敬大臣鎭朝象之意。原疏還給。
정조 10년
傳于朴天行曰。左副承旨入侍。
정조 10년
以吏曹參議趙鼎鎭牌不進罷職傳旨。傳于李祖承曰。只推。
정조 10년
朴天行啓曰。左副承旨李祖承。纔已入侍矣。臣吏兵批兼進之意。敢啓。傳曰。知道。
정조 10년
有政。吏批。判書金魯鎭進。參判李敬養在外未肅拜。參議趙鼎鎭牌不進。承旨朴天行進。以金頤柱爲承旨。以尹承烈爲承旨。
정조 10년
再政。以閔鍾顯爲承旨。以李秉模爲兵曹參判。以尹履相爲兵曹參知。
정조 10년
兵批。判書徐有隣進。參判李秉模未肅拜。參議尹履相未肅拜。參知洪仁浩入直。承旨朴天行進。李貞運爲副司正。副司直單李秉模。
정조 10년
朴天行。以兵曹言啓曰。禁軍別將李漢昌。身病猝重。實難供職云。病勢旣如是。則領軍重任。不可暫曠。今姑改差。何如。傳曰。允。
정조 10년
再政。以具以謙爲禁軍別將。
정조 10년
趙尙鎭。弘文館言啓曰。副修撰金履翼。連呈辭單。不爲行公。卽爲牌招察任。何如。傳曰。允。
정조 10년
以副修撰金履翼牌不進罷職傳旨。傳于尹承烈曰。只推。
정조 10년
趙尙鎭。以吏曹言啓曰。承文院副正字愼性眞。除拜後過限未肅拜。依例罷職。何如。傳曰。允。
정조 10년
李祖承。以兵曹言啓曰。本曹正郞鄭致淳。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 10년
李祖承。兵曹言啓曰。訓鍊院副正李溏。身病猝重。時月之內。勢難供職。呈狀乞遞。不可强令察任。改差。何如。傳曰。允。
정조 10년
李祖承。以都摠府言啓曰。今日入直內三廳武兼禁軍及軍兵等。當爲中日習射。而文武科放榜相値。不得爲之之意。敢啓。傳曰。知道。
정조 10년
李祖承。以訓鍊都監言啓曰。本局當初設置之時。以權設都監爲名。軍器汁物修補之役。竝以戶兵曹物力擧行矣。以經費之難繼。有所變通。以爲自本局策應之地。而水上船設置。亦爲各樣木物運用之道。故順治庚子年。故相臣李浣爲大將時。本局船隻。毋或收稅事。條列啓目判下。丙午年司饔提調西平君臣橈筵奏。流下公私木物。竝皆收稅。而至於訓局。則以軍需體重。依例勿侵事。亦爲定奪。已爲不易之規矣。今番則因朝參日分院官員所懷。自備局覆奏。勿論本局木物所載船。竝爲收稅。旣有前後定奪之事。則不當混入於收稅。此路一開。後弊難言。訓局船隻則依前判下。勿爲收稅事。分付燔造所。何如。傳曰。允。
정조 10년
李祖承。摠戎廳言啓曰。本廳壯抄左部右司右哨官秦渭發。身病猝重。勢難察任。改差。何如。傳曰。允。
정조 10년
義禁府照目。羅州前牧史吳在文矣。漂人接待。法意甚重。而該邑地方。有此逐送之擧。誠極可駭。以此照律。罪杖一百收贖。告身盡行追奪。私罪。奉敎依允爲旀。功儀各減一等爲良如敎。
정조 10년
行判中樞府事金熤箚曰。伏以。目今王綱日墜。義理轉晦。小人無懼。百怪層生。世道之憂。靡所止屆。迺者尹光紹之疏復出。而辭意之絶悖。情狀之叵測。視前疏加一層矣。噫嘻。惟我肅宗大王丙申處分。明彝倫於旣斁。扶世敎於將墜。昭乎若白日之麗天。凜乎如秋霜之肅物。是誠建天地而不悖。質前聖而靡疑。又有敎曰。昔年下敎。是在擬書墓文未見之前。今日處分。正在擬書墓文旣見之後。予心一悟。是非自明。雖謂之有辭後世。可也。又以深究義理。是非大定。爲子孫者。須遵此意之敎。作爲貽燕之謨。永垂百代之遠。凡爲我肅廟臣子者。孰不曰一哉王心。大哉王言也。彼光紹者。乃引乙未宸章中句語。要作藉重自辨之資。至以先王之有所受質言而證之。凌恣擺弄。臆勒脅持。上而誣肅廟而逼先王。下而欺殿下而辱斯文。欲使丙申處分。被其掀倒抹却於一筆駕說之中。渠家傳法本自如此。亦豈謂放肆無嚴。至此之極也。噫。乙未宸章。是果有之。其如乙未之後。乃有丙申處分何哉。其如昔年下敎。在擬書墓文未見前之敎何哉。其如予心一悟。是非自明之敎。昭示初晩之分何哉。當是時也。又有傳敎之誕頒中外者。若曰擬書一出。而疵累彌彰。此誠斯文之大變。而自有師生以來。所未聞者也。快悟昔日之非。而處分大定。則其在明好惡之道。不可只禁先正僭稱。還寢贈諡建院之命而止。自今勿復稱尹拯以儒賢。明示尊賢斥邪之意。猗歟。盛哉。聖心一悟。處分如此。今欲以以前之宸章。掩翳以後之處分。其誰欺欺天乎。其情可哀。而其計誠愚矣。尤可痛者。先朝所以處尹拯父子者。未盡如丙申之舊者。特以時措之義。深軫調劑之道。亦何嘗絲綸之間。假拯以二字之稱耶。至於不載寶鑑之聖意有在。卽臣年前箚語也。今光紹襲用臣言。而意則一反。究其歸趣。則此與辛壬凶徒。非先王本意之語。同一意脈。而誣及兩聖。語益憯猾。苟使今日。國有法紀。渠焉敢乃爾。然而光紹之一疏再疏。跳踉至此者。實朝家有以啓之也。崇正學距詖行。政如內修外攘。不可偏廢。而殿下所以尊崇正學。靡不用極。獨於距詖熄邪之道。一切以含容爲務。壬寅冬處分。旣使光紹之徒。生心而覬覦。癸卯春光紹之疏。又以溫批而慰藉之。馴致光紹。益長其氣。眼無朝庭。又出今日之悖疏。而世道益無可爲矣。伏惟殿下。於此亦必惕然爲懲毖之慮。而疏批之下。猶且一例。假借不復示以好惡。噫。外攘廢矣。內修雖專。亦何以遏蠻方而懲荊舒乎。臣竊恐殿下崇正學之功。不能收熄邪說之效。只使詖行之徒。激其怒而張其勢也。如是而國其能國乎。人其能人乎。臣不勝痛心焉。今若爲殿下計。惟當收還其疏批。明示好惡。嚴加勘處。使世敎復明。國綱少張。惟願聖上。穆然深思。亟降處分。則世道之幸也。斯文之幸也。噫。光紹此疏。卽臣前箚之對章也。反詈之不足。危辱之不足。直驅臣於有爲無之科。磨牙張目。蹈藉無餘。顧臣無似。不審量己。妄欲隻手障瀾。畢竟自速其顚沛。此不但臣身之狼狽。其爲淸朝之羞。當如何哉。伏乞聖慈。曲垂鑑燭。特許臣謝跡朝端。屛處丘壑。以遠駴機。以全微諒。是實生成之洪造也。取進止。答曰。省箚具悉卿懇。遏云當耳。寧式啓之。聖祖垂訓。炳若曰星。予小子嘗所服膺而銘佩。卿便安心。勿復過引。仍傳曰。此批答。遣史官傳諭于金判府事。
정조 10년
校理尹光普疏曰。伏以。臣於直中。伏見判府事金熤箚子。則以臣族兄知敦寧臣光紹陳疏事。有所論列。而因及於臣族曾祖先正臣拯父子。其所構誣。罔有記極。遣辭深險。指意憯毒。臣見之未半。不覺驚心而痛骨也。唯其前後事實。族兄疏中。旣已略陳。則臣不欲呶呶更辨。以效街童之譏。而至於渠家傳法四字。言之罔極。胡至於此。今臣苟欲對辨。豈無其說。而臣於先正。以其親則傍祖也。以其義則斯文也。言出於臣。便不是公耳。況無辨之義。卽臣家世守之訓。則雖不敢費辭分疏。以犯瀆擾之罪。而其爲世道之憂。容有極哉。臣見此箚本之後。情地旣甚危蹙。私義有難蹲冒。玆敢忙投短章。徑出禁扃。伏乞聖慈。俯垂諒察。亟命鐫削臣職名。仍治臣擅雜之罪。以肅朝綱。以安賤分。千萬幸甚。答曰。省箚具悉。大臣曰啓之。臺臣曰啓之。爾亦惟曰啓之。予曰非予啓之。啓之者爾等。今猶應文之說如是。予敷諭。須詳聽之。